SOMER-INTERSKOLE: ‘N DAG OM TE ONTHOU – Suidooster
SOMER-INTERSKOLE: ‘N DAG OM TE ONTHOU
On Maart 6, 2015 By SuidoosterIn Sport
– Joshua Lausberg
© 2015 redaksie
Vir weke was daar ‘n gevoel van gees en eenheid in ons skool voordat die jaarlikse Somer-Interskole plaasgevind het. Van die sangers op die pawiljoen, die atlete op die veld en selfs die tuisblyers wat diep in hulle harte vir Strand geskree het, was daar groot verwagtinge vir wat dié interskole sou oplewer.
Na al die harde oefening en sang op warm dae het Hoërskool Strand by die Coetzenberg-stadion op 16 Februarie opgedaag om teen Hoërskool Hottentots-Holland en Hoërskool Parel Vallei te kompeteer vir die algehele trofee.
Stap-items, 3000m-wedlope en hamergooi-items het by Hoërskool Strand op 11-12 Februarie plaasgevind. Tydens hierdie geleenthede het Thabo Ntuthu, 0.17-seuns, ‘n rekord in stap behaal en Melissa Niemand, 0.17-dogters, ‘n rekord in Hamergooi behaal. Behalwe vir hulle was daar baie ander atlete wat Hoërskool Strand trots gemaak het in hulle onderskeie items.
Op die hoof Somer-Interskole-dag het Strand se span hulle beste poging aangewend en sodoende die vrugte daarvan gepluk. Spiese is gegooi, gewigte is gestoot en bene het gehou soos die skare die atlete van Strand met volle moed toegejuig het. Aan die einde van die Interskole het Hoërskool Strand se atlete met die volgende trofees huis toe gekom: Seuns 0.15, 0.17 en 0.19 asook dogters 0.17 en 0.19. Hoërskool Strand het ongelukkig nie die algehele trofee verower nie, as gevolg van ‘n skamele 11 puntjies, maar hierdie dien as ‘n motivering om vorentoe te stoot en volgende jaar vir almal te wys wie werklik die beste is.
Hier volg die medaljes wat aan individue gegee is wat algeheel die beste presteer het in ‘n item:
Karla Prins (Dogters 0.14) – Gewigstoot
Melissa Niemand (Dogters 0.17) – Hammergooi
Simoné Rossouw (Dogters 0.17) – Driesprong
Mercia Oosthuizen (Dogters 0.17) – Hekkies
Christall van Rensburg (Dogters 0.17) – Hoogspring
Delia Meyer (Dogters 0.19) – Stap
Gunther Möhr (Seuns 0.15) – Diskus
Gershon September (Seuns 0.15) – Verspring
Hein Visagie (Seuns 0.15) – Stap
Christiaan de Wet (Seuns 0.15) – Hekkies
Henrico Janse van Rensburg (Seuns 0.17) – Hamergooi
Zaid Williams (Seuns 0.19) – Middelafstande
Mercia Oosthuizen is vir die tweede opeenvolgende jaar as die Victrix Ludorum van die dag aangewys vir haar prestasies in die 100m- en 200m- en 400m hekkies.
Daar is ook twaalf rekords deur Hoërskool Strand-atlete opgestel:
Dewald de Koker (Seuns 0.14) – 400m
Christiaan de Wet (Seuns o.15) – Hekkies
Melissa Niemand (Dogters 0.17) – Hamergooi
Thabo Ntuthu (Seuns 0.17) – Stap
Mercia Oosthuizen (Dogters 0.17) – 200m, 100m hekkies en 400m hekkies
Simoné Rossouw (Dogters 0.17) – Driesprong en 4x100m aflos
Zaid Williams (Seuns 0.19) – 400m
Hoërskool Strand is trots op die puik werk van al hul atlete en die pawiljoenspan, en mik om volgende jaar die trofees terug te bring na hul regte huis toe.
Arend keer terug na haar Nes